ORDE do 29 de maio de 2008 pola que se aproban os estatutos do Colexio Oficial de Axentes e Comisionistas de Aduanas da Coruña e Lugo.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 11/06/2008

De acordo co establecido no artigo 150.2º da Constitución española, a Lei orgánica 16/1995, do 27 de decembro, de transferencia de competencias á Comunidade Autónoma galega, transfire, no marco da lexislación básica do Estado, o desenvolvemento lexislativo e a execución en materia de corporacións de dereito público representativas de intereses económicos e profesionais.
A transferencia en materia de colexios oficiais ou profesionais fíxose efectiva a través do Real decreto 1643/1996, do 5 de xullo, e asumiuse polo Decreto 337/1996, do 13 de setembro, da Xunta de Galicia, tendo a Consellería de Presidencia, Administracións Públicas e Xustiza asignadas as competencias nesta materia en virtude do Decreto 37/2007, do 15 de marzo, polo que se establece a estrutura orgánica da citada consellería.
A Lei 11/2001, do 18 de setembro, de colexios profesionais da Comunidade Autónoma de Galicia, ditada en virtude da devandita competencia, dispón na súa disposición transitoria que os colexios profesionais que estivesen constituídos no momento da entrada en vigor desta lei adaptarán os seus estatutos a ela.
Dando cumprimento a esta disposición, o Colexio Oficial de Axentes e Comisionistas de Aduanas da Coruña e Lugo acordou, en Xunta Xeral que tivo lugar o 19 de xullo de 2007, a aprobación dos estatutos. Posteriormente foron comunicados a esta consellería para os efectos da súa aprobación definitiva, despois da cualificación de legalidade, tal como dispón o artigo 18.1º da Lei 11/2001, do 18 de setembro.
Tendo en conta o exposto, e verificada a adecuación á legalidade dos devanditos estatutos e en uso das facultades que me foron conferidas,
DISPOÑO:
Artigo único.
Aprobar os estatutos do Colexio Oficial de Axentes e Comisionistas de Aduanas da Coruña e Lugo, que figuran como anexo a esta orde.
Disposición derrogatoria
Queda derrogado o estatuto particular e o Regulamento de réxime interior do Colexio Oficial de Axentes e Comisionistas de Aduanas da Coruña.
Disposición derradeira
Esta orde entrará en vigor aos vinte días da súa publicación no Diario Oficial de Galicia.
Santiago de Compostela, 29 de maio de 2008.
José Luis Méndez Romeu
Conselleiro de Presidencia, Administracións
Públicas e Xustiza
ANEXO
Estatutos do Colexio Oficial de Axentes e Comisionistas
de Aduanas da Coruña e Lugo
O Colexio de Axentes e Comisionistas de Aduanas da Coruña e Lugo está suxeito ao réxime xurídico dos colexios profesionais, integrado pola lexislación básica do Estado, contida na Lei de colexios profesionais do 13 de febreiro de 1974 (modificada pola Lei 74/1978, do 28 de decembro; a Lei 7/1997, do 14 de abril; o Real decreto lei 6/1999, do 16 de abril, e o Real decreto lei 6/2000, do 23 de xuño), e pola normativa autonómica contida na Lei 11/2001, do 18 de setembro, de colexios profesionais da Comunidade Autónoma de Galicia.
Título I
Do Colexio e os colexiados
Capítulo I
Do Colexio
Artigo 1º.-Da corporación colexial.
O Colexio Oficial de Axentes e Comisionistas de Aduanas da Coruña e Lugo é unha corporación de dereito público con personalidade xurídica de seu e plena capacidade para o cumprimento e tutela dos intereses públicos e privados.
Ten a súa sede na provincia da Coruña; avenida Alférez Provisional, 5 (edificio Aduana), e o seu ámbito de actuación esténdese a todo o territorio das provincias da Coruña e Lugo.
Artigo 2º.-Dos seus fins esenciais.
Son fins esenciais do Colexio, dentro do seu ámbito territorial, a ordenación do exercicio da profesión baseada nos principios da deontoloxía, eficacia, independencia, e responsabilidade; a representación exclusiva da profesión; a defensa dos intereses profesionais dos colexiados; o cumprimento da función social que aos axentes e comisionistas de aduanas lles pertence; a colaboración coa Comunidade Autónoma de Galicia nas materias propias da súa competencia profesional e o exercicio das competencias administrativas que a lexislación estatal e autonómica lle adxudiquen.
Artigo 3º.-Das súas funcións.
Son funcións específicas do Colexio, no seu ámbito territorial, para a consecución dos seus fins:
a) Exercer a representación da profesión na área das provincias da Coruña e Lugo.
b) Regular a actividade dos colexiados velando pola súa ética e dignidade profesional e pola conciliación dos seus intereses co interese social e os dereitos dos comitentes.
c) Exercer a facultade disciplinaria sobre os profesionais colexiados nos termos e do xeito fixados na Lei de colexios profesionais da Comunidade Autónoma de Galicia e nestes estatutos.
d) Adoptar as medidas necesarias para evitar o intrusismo profesional e a competencia desleal.
e) Encargarse do cobramento das percepcións e honorarios profesionais por petición dos colexiados, nos casos e nas condicións que se determinan nestes estatutos.
f) Dispor e organizar cursos, actividades e servizos de interese para os colexiados, tanto de carácter profesional como formativo, cultural, asistencial, de previsión e outros semellantes.
g) Ter en exclusiva a representación e defensa da profesión perante a Administración, institucións, tribunais, entidades e particulares, con lexitimación para ser parte en todos os procedementos e causas que afecten os intereses profesionais e fins do Colexio.
h) Elaborar e aprobar os seus orzamentos anuais de ingresos e gastos, así como as súas contas e liquidacións orzamentarias, de acordo coas normas do Plan xeral de contabilidade, así como cos principios de valoración contidos nelas.
i) Fixar e elixir as achegas económicas dos colexiados.
j) Emitir informe sobre os proxectos de normas que poidan afectar os axentes de aduanas, ou que se refiran aos fins e funcións propias do Colexio.
k) Participar nos organismos consultivos da Comunidade Autónoma de Galicia cando o dispoña a normativa vixente.
l) Colaborar nos procedementos xudiciais e administrativos da Comunidade Autónoma de Galicia que afecten a materias da competencia do Colexio.
m) Colaborar coas entidades de formación dos futuros titulados na mellora dos estudos e na preparación deles.
n) A relación e coordinación con outros colexios profesionais e consellos de colexios.
o) Intervir como mediador nos conflitos profesionais que xurdan entre os colexiados, logo de solicitude dos interesados.
p) Exercer as funcións arbitrais nos asuntos que lle fosen sometidos, de acordo coa lexislación xeral de arbitraxe.
q) Cantas outras funcións redunden en beneficio dos intereses profesionais dos colexiados e se dirixan ao cumprimento dos fins colexiais, e veñan impostas pola normativa estatal ou pola normativa autonómica.
Capítulo II
Dos colexiados
Artigo 4º.-Do ámbito territorial.
O ámbito do Colexio esténdese a todo o territorio das provincias da Coruña e Lugo.
Artigo 5º.-Da colexiación obrigatoria.
Será condición indispensable para o exercicio da profesión de axente e comisionista de aduanas a incorporación ao Colexio Oficial de Axentes e Comisionistas de Aduanas da Coruña e Lugo, sempre que o axente de aduanas teña o seu domicilio profesional único ou principal nas provincias da Coruña ou Lugo.
O axente de aduanas que pretenda exercer ocasionalmente no Colexio Oficial de Axentes e Comisionistas de Aduanas da Coruña e Lugo deberá comunicar a este, a través do de procedencia, cada unha das actuacións que vaia facer, para dese xeito quedar suxeito ás competencias de ordenación, visado, control deontolóxico e potestade disciplinaria propias deste Colexio, así como ás condicións económicas que estean establecidas, que, en todo caso, responderán ao custo real dos efectivos servizos prestados polo Colexio Oficial de Axentes e Comisionistas de Aduanas da Coruña e Lugo.
Artigo 6º.-Dos requisitos da colexiación.
1. Son requisitos para a incorporación ao Colexio Oficial de Axentes e Comisionistas de Aduanas da Coruña e Lugo:
1º Ser de nacionalidade española ou dalgún Estado membro da Unión Europea. Tamén se poderán incorporar os demais estranxeiros, sempre que reúnan a titulación e os demais requisitos establecidos nos estatutos.
2º Ser maior de idade e non estar incurso en causas de incapacidade.
3º Ter o título de axente de aduanas que o acredite para exercer a profesión.
4º Pagar a cota de ingreso correspondente.
5º Non ter antecedentes penais que inhabiliten para o exercicio profesional.
6º Non estar incurso en causas de incompatibilidade ou prohibición para o exercicio da profesión.
7º Acreditar a alta no IAE nos casos que legalmente proceda.
8º Constituír a fianza correspondente.
9º Dirixir instancia ao presidente do Colexio pedindo a incorporación e xuntando os documentos que acrediten o cumprimento dos requisitos anteriores.
2. Poderá ter a condición de colexiado non exercente quen reúna os seguintes requisitos:
1º Os que figuran nos números do 1 ao 5 do punto primeiro deste artigo.
2º Solicitude escrita dirixida ao presidente do Colexio.
As axencias de aduanas que revistan a forma de persoas xurídicas legalmente habilitadas para o exercicio da profesión deberán ter un xerente, director, administrador, ou presidente do Consello de Administración, que terá que reunir todos os requisitos que se precisen para o exercicio da profesión de axente e comisionista de aduanas.
Artigo 7º.-Incorporacións e baixas.
Corresponde á Xunta de Goberno resolver sobre as peticións de incorporación ao Colexio.
As solicitudes de incorporación poderán ser admitidas ou denegadas. A Xunta de Goberno non lle poderá denegar o ingreso no Colexio a quen reúna as condicións de aptitude e non estea incurso en ningún impedimento dos enumerados nestes estatutos.
A Xunta de Goberno practicará as dilixencias e recibirá os informes que considere oportunos, e ditará o acordo de admisión no prazo máximo dun mes.
Se fose denegada notificaráselle ao interesado no prazo de cinco días, para que poida recorrer no prazo dun mes perante a Comisión de Recursos.
Artigo 8º
A condición de colexiado perderase:
a) Por deixar de pagar nos prazos sinalados, tanto as cotas ordinarias como as extraordinarias acordadas, como as demais cargas colexiais a que estivese obrigado. A falta de pagamento de dúas cotas consecutivas ou de cinco alternas, ordinarias ou extraordinarias, considerarase como falta para incoar a apertura de expediente, no que terá audiencia o interesado, antes de tomar acordos a Xunta de Goberno.
b) Por condena firme que teña como accesoria a inhabilitación para o exercicio da profesión.
c) Por sanción definitiva de expulsión do Colexio, acordada en expediente disciplinario.
d) Por baixa voluntaria, logo de solicitude ao presidente do Colexio.
e) Por morte.
Artigo 9º.-Substitucións.
No suposto de substitución da representación a favor doutro axente de aduanas, o compañeiro que o precedeu no encargo poderá poñer o feito en coñecemento da Xunta de Goberno, que requirirá o axente de aduanas substituto para que liquide ou avale as responsabilidades tributarias contraídas por quen o precedeu na representación, como acto previo para a aceptación do encargo.
Capítulo III
Dereitos e deberes dos colexiados
Artigo 10º
Todos os membros do Colexio terán os mesmos dereitos, deberes, obrigas e cargas.
Artigo 11º
Todos os colexiados teñen o dereito de participar activamente na vida corporativa e de asistir ás xuntas xerais.
Artigo 12º
Todo colexiado terá dereito ao debido respecto. Se se decatase de que non se lle garda por parte dos funcionarios, compañeiros ou outras persoas, deberá comunicarllo ao Colexio para que este poña o axeitado remedio, así como o asesoramento que proceda.
Artigo 13º
Son deberes do axente de aduanas:
a) Estar ao día no pagamento das cotas colexiais e soportar as contribucións de carácter económico corporativo que fixe a Xunta Xeral.
b) Denunciar todo acto de intrusismo profesional que chegue ao seu coñecemento, así como os actos de exercicio ilegal, tanto pola non-colexiación como por estar inhabilitado ou denunciado.
c) Gardar, respecto dos funcionarios, compañeiros e outras persoas, a consideración debida, evitando competencias ilícitas e cumprindo os deberes corporativos.
d) Manter despacho aberto no territorio onde habitualmente exerza a súa profesión.
e) Comunicarlle ao Colexio os cambios de domicilio.
f) Cumprir o disposto nestes estatutos, así como as decisións da Xunta Xeral e da Xunta de Goberno.
Capítulo IV
Dos órganos do Colexio
Artigo 14º
O goberno do Colexio establécese baseado nunha cumprida autonomía, ao teor do disposto na Lei 11/2001, do 18 de setembro, de colexios profesionais da Comunidade Autónoma de Galicia.
Artigo 15º
Os órganos do Colexio son a Presidencia do Colexio, a Xunta Xeral de colexiados, e a Xunta de Goberno.
Artigo 16º
O Colexio estará dirixido por unha Xunta de Goberno á cal lle pertence a dirección e a administración deste.
Son funcións da Xunta de Goberno as seguintes:
a) Con relación ao exercicio profesional:
1º Resolver sobre a admisión dos solicitantes de incorporación ao Colexio.
2º Convocar xuntas ordinarias e extraordinarias, sinalando a orde do día para cada unha.
3º Velar polo correcto comportamento profesional dos colexiados respecto dos seus compañeiros, clientes e no desempeño da súa función ante a Administración pública.
4º Adoptar as medidas precisas para que o exercicio da profesión se axeite ao disposto nas leis e nestes estatutos.
5º Propoñerlle á Xunta Xeral a cantidade que debe satisfacer cada colexiado polos dereitos de incorporación ao Colexio.
6º Convocar eleccións para prover os cargos da Xunta de Goberno.
7º Exercer as facultades disciplinarias respecto aos colexiados.
8º Nomear, entre os membros do Colexio, as comisións que fosen precisas para organizar e fomentar cursos, actividades e servizos de interese para colexiados, tanto de carácter profesional como normativo.
b) No que atinxe á vida económica do Colexio:
1º Propoñerlle á Xunta Xeral as cotas que teñen que pagar os colexiados exercentes e os non exercentes para o sostemento das cargas e servizos colexiais.
2º Propoñer á Xunta Xeral, se fose preciso, a imposición de cotas extraordinarias.
3º Informar a Xunta Xeral sobre a confección dos baremos de honorarios orientativos.
4º Render contas do exercicio á Xunta Xeral, presentando nota detallada por conceptos, de ingresos e gastos, con indicación das desviacións respecto dos orzamentos correspondentes ao dito exercicio. Para estes efectos, e co fin de poder presentar este detalle á Xunta Xeral ordinaria que se celebrará no mes de xaneiro, fíxase como exercicio económico o período comprendido entre o 1 de xaneiro e o 31 de decembro.
5º Redactar os orzamentos para ser presentados á Xunta Xeral para a súa aprobación, se procede, e por conseguinte, propoñerlle a esta as cotas precisas para o seu financiamento, que serán iguais para todos os colexiados exercentes e non exercentes.
6º Redactar un orzamento extraordinario, que se presentará en Xunta Xeral Extraordinaria, cando o orzamento en vigor resulte insuficiente nalgún dos seus conceptos por causas imprevistas, explicando as razóns que aconsellen a súa aprobación e fixando, en todo caso, as cotas que se terían que establecer para o seu financiamento.
7º Propoñerlle á Xunta Xeral o investimento dos fondos sociais ou a disposición do patrimonio colexial, se se tratase de inmobles.
8º Autorizar os movementos de fondos nos casos de apertura, cancelación ou traspaso de contas e depósitos bancarios.
c) Verbo dos organismos oficiais:
1º Defender os colexiados no desenvolvemento das funcións da profesión, ou co gallo destas, cando o considere xusto e procedente.
2º Promover conxuntamente coa Administración central ou autonómica canto se considere beneficioso para o interese común.
3º Emitir informe en nome do Colexio, sobre os proxectos das normas da Comunidade Autónoma de Galicia ou doutros organismos, cando o requiran.
Artigo 17º
A Xunta de Goberno estará composta polos seguintes membros: o presidente, un vicepresidente, un secretario, un tesoureiro-contador e un vogal.
Artigo 18º
Tanto o cargo de presidente, como os cargos da Xunta de Goberno terán unha duración de catro anos e serán elixidos polo Colexio en comicios convocados no mes de decembro do ano que corresponda e sempre con anterioridade ás eleccións de cargos ao Consello Xeral, axustándose, no que se refire a requisitos e formalidades, ao previsto nos estatutos, Lei de colexios profesionais e á normativa básica do Estado.
Artigo 19º
A Xunta de Goberno reunirase ordinariamente unha vez ao trimestre, sen prexuízo de poder facelo con maior frecuencia cando a importancia dos asuntos o requira, ou cando o pida a maioría dos seus membros, será dirimente o voto do presidente.
Artigo 20º
Para que os acordos da Xunta de Goberno sexan válidos e eficaces requírese a presenza do presidente e do secretario, ou de quen regulamentariamente os substitúa, e da metade dos seus compoñentes, polo menos, e non se poderán adoptar acordos que non consten na convocatoria, agás que concorra a totalidade dos membros e así se acorde por unanimidade.
A asistencia ás reunións da Xunta de Goberno é obrigatoria, a menos que se xustifique cumpridamente a ausencia.
No caso de vacante, será proclamado o seguinte candidato máis votado. Se, esgotado este mecanismo, aínda quedasen vacantes máis da metade dos cargos, convocaranse novas eleccións.
Artigo 21º
A convocatoria para as reunións da Xunta de Goberno faraa a secretaría do Colexio, logo de mandato do presidente, con tres días de antelación polo menos. Formularase por escrito e irá acompañada da orde do día correspondente. Os acordos adoptaranse por maioría de votos de asistentes e sen que sexa admisible o voto por delegación. O presidente terá voto de calidade.
Artigo 22º
O secretario da Xunta de Goberno levará un libro de actas debidamente habilitado, no cal constarán os nomes dos asistentes a cada reunión, as referencias das sesións que teñan lugar e o texto dos acordos adoptados. Do mesmo xeito, redactará as actas das xuntas xerais. As actas estarán autorizadas coa sinatura do secretario e o visto e prace do presidente.
Artigo 23º
Corresponderalle ao presidente a representación oficial do Colexio en toda as relacións del coa Administración pública, entidades, corporacións e personalidades de calquera orde; exercerá as funcións de vixilancia para o correcto cumprimento destes estatutos; presidirá as xuntas de goberno, as xerais e as comisións ás cales concorra, dirixindo as discusións, con voto de calidade no caso de empate.
Artigo 24º
O vicepresidente, pola súa orde, substituirá o presidente no caso de ausencia, enfermidade ou vacante, e levará a cabo aquelas funcións que lle confira o presidente.
Artigo 25º
Correspóndelle ao tesoureiro:
1º Custodiar os fondos do Colexio.
2º Efectuar os libramentos co páguese do presidente e tome razón.
3º Confeccionar un orzamento de tesouraría anual e mensual.
Artigo 26º
1º O contador intervirá as operacións de tesouraría.
2º Redactará os orzamentos anuais de ingresos e gastos.
3º Controlará a contabilidade do Colexio.
4º Redactará as contas anuais, onde ten que se incluír a liquidación do orzamento.
Artigo 27º
No caso de enfermidade, ausencia, ou vacante do tesoureiro o cargo será desenvolvido polo secretario.
Artigo 28º
O vogal substituirá o secretario no caso de ausencia, enfermidade ou vacante.
Artigo 29º
Todas as substitucións, calquera que fose o motivo, poden ser temporais ou definitivas.
Cando se realice a renovación total ou parcial dos órganos directivos, procederase a auditar a xestión anterior, auditoría que será válida mediante o procedemento que se describe no artigo 56 destes estatutos, todo sen prexuízo do que se dispón no artigo 32.2º da Lei 11/2001.
Artigo 30º
En ningún caso o tesoureiro fará pagamentos que superen o orzamento, entendéndose que o páguese do presidente está en función de que haxa consignación.
Artigo 31º
Se nalgún concepto fose preciso superar a cifra orzada, o contador deberá poñelo en coñecemento do presidente, para que a Xunta de Goberno habilite un orzamento extraordinario, admitíndose unha tolerancia nos gastos de administración de ata un vinte por cento, con cargo e para deducir doutro concepto orzamentario.
Capítulo V
Das eleccións
Artigo 32º
Os cargos da Xunta de Goberno forneceranse por elección, á cal poderán aspirar baixo o principio de liberdade e igualdade de participación todos os colexiados exercentes con dereito a voto, mediante sufraxio universal, directo e secreto.
No caso de vacante, proclamarase o seguinte candidato máis votado. Se, esgotado este mecanismo, aínda quedasen vacantes máis da metade dos cargos, convocaranse novas eleccións.
Artigo 33º
Cunha antelación de corenta días ao do remate do mandato dos cargos que se van renovar, a Xunta de Goberno dará as ordes para que no Colexio se anuncie, mediante comunicación individual, a elección, e mandará publicar e expoñer a lista dos colexiados con dereito a emitir o seu voto. No prazo improrrogable de oito días os colexiados poderán pedir a emenda do censo.
Artigo 34º
Terán dereito a emitir o seu voto, persoalmente ou por correo, para cargos directivos do Colexio todos os colexiados que reúnan os seguintes requisitos:
a) Estar ao día nas súas obrigas colexiais.
b) Non estar suspenso no exercicio da profesión.
c) Ter cumplidas, de ser o caso, as sancións que lle puidesen ser impostas en expediente disciplinario.
No voto por correo o votante empregará unha das papeletas normalizadas que meterá nun sobre de correo ordinario, no cal tamén meterá a fotocopia do carné de colexiado e a do seu documento nacional de identidade.
O voto dos colexiados exercentes terá dobre valor que o dos non exercentes.
Artigo 35º
1. Todos os colexiados residentes na provincia da Coruña e Lugo que acrediten a súa antigüidade na colexiación na nosa Corporación superior aos cinco anos se poderán presentar como candidatos para calquera cargo directivo, sempre que reúnan as condicións exixidas no artigo precedente para ser electores.
2. Será incompatible co desempeño de cargos na Xunta de Goberno a pertenza aos órganos directivos das asociacións de transitarios e transportistas reguladas pola lexislación sectorial.
Esa mesma incompatibilidade comprenderá os axentes de aduanas que, mesmo estando colexiados na nosa Corporación, sexan membros dos órganos de goberno doutros colexios oficiais de axentes e comisionistas de aduanas.
3. Cada candidato unicamente poderá optar a un dos cargos obxecto da elección.
Artigo 36º
Para a eficacia da presentación será necesario que os candidatos o soliciten por escrito dirixido á Xunta de Goberno, cunha antelación de polo menos vinte días hábiles á data sinalada para a realización dos comicios. A Xunta de Goberno do Colexio, examinados os escritos presentados, se os atopase conformes, proclamará os candidatos, facendo público o seu resultado por medio do taboleiro de anuncios.
Do mesmo xeito faranse públicas as causas de ineficacia daquelas solicitudes que non cumpran os requisitos indicados.
Cando o candidato teña algún cargo directivo na Xunta de Goberno do Colexio, a súa proclamación levará implícita a renuncia e separación automática do cargo directivo.
Contra calquera inclusión ou exclusión caberá recurso do interesado no prazo de tres días hábiles desde a súa publicación no taboleiro de anuncios da Xunta de Goberno, que terá que resolver no mesmo prazo de tres días.
Artigo 37º
A mesa electoral estará presidida polo presidente do Colexio, sempre e cando non sexa ademais candidato. Neste caso presidirá a mesa o membro da Xunta de Goberno máis antigo na colexiación ou, no seu defecto, o colexiado de maior antigüidade.
Completarán a mesa, en calidade de secretarios escrutadores, dous colexiados escollidos pola Xunta de Goberno.
A mesa poderá estar asistida tecnicamente polo asesor xurídico do Colexio, se o houber.
Artigo 38º
Rematada a votación persoal procederase á apertura dos votos emitidos por correo. Os escrutinios serán públicos. Serán verificados pola mesa electoral ao concluír o prazo para emitir os votos, expedíndose as actas correspondentes e facéndose público a continuación o resultado.
Aos actos de votación e reconto poderán asistir membros do Colexio en calidade de interventores nomeados polos candidatos mediante escrito dirixido á mesa electoral, cun máximo dun interventor por candidato.
No caso de que algún colexiado exercese o seu voto persoal e, ao mesmo tempo, mandase o seu voto por correo, este último considerarase nulo.
Artigo 39º
Serán nulos os votos emitidos a favor de calquera persoa na que non concorra a condición de candidato, ou a favor de dous ou máis candidatos no mesmo cargo.
Artigo 40º
Quedarán proclamados para exercer os cargos aqueles candidatos que acadasen o maior número de votos.
No caso de empate resolverase a teor das previsións establecidas na Lei electoral xeral, e tomarase posesión decontado.
Todas as actuacións seguidas neste procedemento se axustarán ao establecido no artigo 7 da Lei de colexios profesionais do 13 de febreiro de 1974.
Capítulo VI
Das xuntas xerais
Artigo 41º
A Xunta Xeral de Colexiados é o órgano supremo do Colexio. Os seus acordos dentro das atribucións fixadas nestes estatutos obrigan a todos os colexiados.
Son atribucións da Xunta Xeral de colexiados:
a) A elección do presidente do Colexio e da Xunta de Goberno, e a remoción de ambos mediante moción de censura, así como a aprobación da súa xestión.
b) A aprobación e modificación dos estatutos do Colexio.
c) Aprobar os orzamentos ordinarios e extraordinarios e a rendición de contas deles.
d) Aprobar as propostas de investimento dos bens do Colexio.
e) Examinar, aprobar ou censurar, de ser o caso, a actuación dos membros da Xunta de Goberno, de acordo coas normas seguintes:
Solicitarase a palabra ao presidente, formulándose a censura en cada caso concreto determinado. Admitirase unha quenda de pro e outra de contra, e seguidamente procederase á votación.
Artigo 42º
As xuntas xerais poderán ser ordinarias ou extraordinarias. As xuntas xerais ordinarias reuniranse durante o primeiro trimestre de cada ano, co fin de examinar a xestión da Xunta de Goberno e resolver cantos asuntos se sometan ao seu coñecemento, sempre de acordo con estes estatutos; non se poderán debater asuntos que non estean na orde do día.
Artigo 43º
Serán extraordinarias todas as demais xuntas do Colexio.
As xuntas extraordinarias reuniranse cando o acorde a Xunta de Goberno, ou por petición razoada de máis da metade dos colexiados exercentes, debendo expresar na solicitude claramente o obxecto da convocatoria; non se poderán debater asuntos que non estean na orde do día.
Artigo 44º
As xuntas xerais consideraranse validamente constituídas na primeira convocatoria cando concorran a ela o presidente e o secretario, ou quen regulamentariamente os substitúan, e a metade máis un dos colexiados exercentes que a integran.
Na segunda convocatoria, calquera que sexa o número de asistencia dos colexiados exercentes, considerarase validamente constituída.
Artigo 45º
Cando causas debidamente xustificadas impidan a asistencia, poderá delegarse a representación en calquera outro colega con dereito suficiente.
Artigo 46º
A orde do día das xuntas xerais remitiráselles aos colexiados cunha anticipación de polo menos dez días ao da súa celebración.
Artigo 47º
Nas xuntas xerais todos os colexiados terán dereito a voto, sempre que estean ao día das súas obrigas colexiais. O voto dos exercentes terá dobre valor.
Artigo 48º
Entenderase que existe unanimidade nunha proposta cando ao preguntar o presidente se se aproba un asunto sometido á consideración da Xunta Xeral, ningún colexiado manifeste o contrario. Noutro caso, o presidente poderá propoñer que se someta a votación.
No caso de que non exista unanimidade, os acordos adoptaranse por maioría simple de votos entre os colexiados asistentes.
As votacións poderán ser de tres clases: ordinarias, nominais ou por papeleta.
As votacións ordinarias efectuaranse cando o pidan polo menos a quinta parte dos asistentes e verificaranse na orde que determine o presidente, erguéndose os que aproben, os que desaproben, e os que se absteñan.
As votacións nominais faranse sempre que o pidan polo menos a metade máis un dos asistentes á Xunta ou o propoña o presidente co consenso da mesa por entender que afecta o decoro dos colexiados.
Artigo 49º
Nas xuntas xerais non se permite o voto por correo, aínda que se poderá delegar a representación noutro compañeiro respecto ás cuestións que figuran na orde do día. A representación formularase no impreso remitido xunto coa convocatoria, debidamente numerado para cada colexiado, no que se indicará o seu nome, apelidos e número de colexiado, e que constará de dúas partes, unha delas como xustificante da delegación, na que se designará o nome do compañeiro no que se delega, debendo figurar nel a sinatura do delegante e remitirse ao Colexio cunha antelación de polo menos cinco días ao da celebración da Xunta Xeral, servindo a outra parte como xustificante do colexiado que asista persoalmente á asemblea e no cal recaeu a representación.
Artigo 50º
Para a aprobación e modificación dos estatutos requirirase en primeira convocatoria o voto favorable das dúas terceiras partes do censo colexial. Na segunda convocatoria, das dúas terceiras partes dos asistentes; poderase admitir en ambos os supostos o voto por delegación indicado no artigo precedente.
Unha vez aprobados os estatutos, deberán ser comunicados á consellería competente en materia de colexios profesionais da Xunta de Galicia para a súa publicación.
Artigo 51º
Para a compra ou venda de bens inmobles ou aprobación de votos de censura ao presidente ou a calquera dos membros da Xunta de Goberno ou órganos de xestión do Colexio, requirirase o voto a favor das dúas terceiras partes do censo colexial de exercentes en primeira convocatoria, e na segunda, as dúas terceiras partes dos asistentes, sen que se poida admitir o voto por delegación.
Artigo 52º
A aprobación das actas das sesións das xuntas xerais efectuarase por maioría simple dos votos presentes e, de ser o caso, representados, autentificándose o seu contido mediante dilixencia do secretario co visto e prace do presidente do Colexio.
Capítulo VII
Réxime económico do Colexio
Artigo 53º
Serán recursos ordinarios do Colexio:
a) Os produtos dos bens e dereitos que teña a Corporación.
b) Os dereitos e cotas de incorporación, e tamén as cotas periódicas que teñen que pagar os colexiados.
c) Os beneficios que se obteñan polas publicacións que o Colexio poida facer.
d) Os beneficios que se obteñan por cursos de formación, conferencias e calquera outra de carácter promocional ou didáctico na cal participe o Colexio oficial como corporación, así como pola venda de publicacións, libros e calquera tipo de documentos de carácter profesional.
e) Os beneficios que se teñan pola venda quer de produtos quer pola prestación de servizos informáticos de todo tipo.
Artigo 54º
Constitúen recursos extraordinarios:
a) As subvencións, donativos ou outras achegas económicas de calquera clase que lle concedan ao Colexio o Estado, Comunidade Económica Europea, Comunidade Autónoma de Galicia ou calquera outra entidade pública ou privada.
b) As cotas extraordinarias que con tal carácter poida acordar a Xunta Xeral do Colexio.
Artigo 55º
A totalidade dos recursos, tanto ordinarios como extraordinarios, deberá aplicarse exclusivamente ao cumprimento das obrigas atribuídas pola Lei de colexios profesionais, a Lei de colexios profesionais da Comunidade Autónoma de Galicia e por estas normas estatutarias.
Artigo 56º
O Colexio presentará anualmente os seus orzamentos tanto ordinarios como extraordinarios, se os houber, de conformidade co Plan xeral contable, o máis polo miúdo que se poida e por conceptos perfectamente definidos, de xeito tal que a Xunta Xeral poida coñecer as contías de cada concepto para o seu estudo e control.
Os orzamentos remitiránselles a todos os membros do Colexio, tanto exercentes como non exercentes con anterioridade á convocatoria, para a súa aprobación por quen teña dereito de asistencia e voto.
A Xunta de Goberno, ao convocar a reunión regulamentariamente para a aprobación dos orzamentos do próximo exercicio, enviaralles a todos os colexiados o balance do exercicio anterior, explicando os motivos da desviación do orzamento, se a houber.
A Xunta de Goberno procederá, ao remate de cada exercicio, á liquidación do orzamento que foi aprobado.
Título II
Do réxime sancionador. disolución. distincións e premios.
Dos recursos
Capítulo I
Réxime sancionador
Artigo 57º
Os colexiados non poderán ser sancionados a non ser por accións ou omisións que estean tipificadas como falta nestes estatutos. A imposición de calquera sanción requirirá a instrución previa dun expediente disciplinario, que se tramitará do xeito establecido nestes estatutos.
Artigo 58º
Con independencia das facultades que á Administración lle corresponden, de acordo coa lei e os procedementos establecidos, será competente a Xunta de Goberno para incoar, de oficio, o expediente sancionador que proceda, xa por iniciativa propia ou por denuncia.
Artigo 59º
A resolución do expediente corresponderalle sempre á Xunta de Goberno.
Artigo 60º
Toda denuncia deberá expresar a identidade da persoa ou persoas que a presenten, o relato dos feitos que puidesen constituír a infracción, e as probas que acrediten a comisión desta, considerándose válidas todas as probas admitidas en dereito.
Artigo 61º
Adoptado o acordo de incoación, abrirase un expediente que abranguerá, polo menos, os seguintes extremos:
a) Nomeamento de instrutor, escollido entre os membros da Xunta de Goberno e, de ser o caso, de secretario.
b) Identificación dos presuntos responsables.
c) Relación dos feitos que se lles imputan.
d) Tipificación da infracción que tales feitos poderían constituír.
e) Sancións que se lles poderían impor.
Do expediente daráselles traslado ao instrutor e ao secretario se o houber, e así mesmo aos interesados, de acordo co que dispón o artigo 135 da Lei 30/1992.
Os interesados poderán promover a recusación do instrutor ou do secretario por algunha das causas lexítimas establecidas no artigo 29 da Lei 30/1992. O día seguinte ao da presentación da recusación, o recusado manifestará por escrito á Xunta de Goberno se concorre ou non a causa alegada. De ser certa, a Xunta de Goberno acordará a súa substitución. Se o recusado a negase, a Xunta de Goberno resolverá no prazo de tres días, logo dos informes e comprobacións que xulgue oportunos.
Artigo 62º
Dentro do prazo dos quince días seguintes ao da notificación da apertura do proceso disciplinario, todos os inculpados poderán presentar as súas alegacións de acusación ou defensa, pedindo a práctica das probas que consideren convenientes. No mesmo prazo, o instrutor poderá acordar de oficio as probas que considere necesarias para o esclarecemento dos feitos. Aceptaranse todos os medios de proba previstos na práctica procesual civil, aínda que se poderán declarar improcedentes as que non garden relación cos feitos ou aquelas imposibles de practicar. O período de proba non poderá ser superior aos trinta días, nin inferior a dez, e a súa duración determinarase na mesma resolución do instrutor na que se aceptan ou rexeitan os medios de proba propostos. A resolución na cal se admita un medio de proba non poderá ser impugnada, e se se denega será susceptible de recurso perante a Comisión de Recursos.
Unha vez practicadas todas as probas, os interesados poderán presentar un escrito de conclusións no prazo máximo de tres días contados desde que se desenvolveu a derradeira proba ou rematou o prazo para a súa práctica.
Á vista do actuado, o instrutor formulará un prego de cargos que se lles notificará aos interesados, que poderán formular o que xulguen conveniente no prazo de sete días. Pasado este prazo, o instrutor dará por rematada a instrución do expediente, e deberá pasarllo á Xunta de Goberno, xunto coa proposta de resolución.
A resolución do expediente sancionador será acordada pola Xunta de Goberno, que poderá pedir previamente o informe non vinculante da asesoría xurídica do Colexio.
A resolución notificaráselles aos interesados, con expresión dos recursos que lles corresponden.
Artigo 63º
As infraccións cometidas polos axentes de aduanas ou os representantes das persoas xurídicas que teñan a mesma condición clasifícanse en graves, moi graves ou leves.
Artigo 64º
Considéranse faltas moi graves:
a) A acción directa, ou colaboración efectiva e dolosa con terceiras persoas para infrinxir as leis, prexudicando os intereses do Tesouro Público.
b) O outorgamento de poderes a persoas que non sexan empregados efectivos do axente de aduanas titular, mediante relación laboral, dependente e directa, ou o mantemento destes con posterioridade á aprobación deste estatuto e regulamento, e calquera outro acto a través do cal se favoreza, ou poida favorecer, o intrusismo na profesión.
c) A alteración de facturas que se deban render aos comitentes, agás por un erro involuntario xustificable.
d) A competencia desleal.
Artigo 65º
Considéranse faltas graves:
a) Non conservar a documentación exixida durante o prazo que proceda legalmente.
b) O incumprimento das ordes que reciba do Colexio oficial.
c) A presentación na aduana de poderes outorgados a empregados sen o preceptivo visado do Colexio.
d) Calquera das que antes foron enumeradas como faltas moi graves, cando os feitos non causen prexuízo a terceiro ou á facenda pública.
Artigo 66º
Son faltas leves as restantes infraccións ás obrigas que impoñen as leis no desenvolvemento da profesión de axente de aduanas, así como nestes estatutos.
Artigo 67º
Os axentes de aduanas colexiados que encubran faltas moi graves ou graves cometidas polos seus apoderados ou auxiliares incorrerán en responsabilidade, e imporánselles as sancións correspondentes a faltas graves ou leves, respectivamente. Na mesma responsabilidade incorrerán cando, advertidos pola Administración ou polo Colexio, non adopten as medidas necesarias respecto dos ditos apoderados ou auxiliares.
Artigo 68º
As infraccións definidas nos artigos anteriores poderán ser sancionadas de acordo co establecido a seguir:
a) As faltas moi graves:
1. Multa de 601,02 a 6.010,12 euros.
2. Suspensión da colexiación de tres meses a un ano.
3. Expulsión do Colexio oficial.
b) As faltas graves:
1. Apercibimento escrito.
2. Multa de 60,11 a 601,01 euros.
c) As faltas leves:
1. Apercibimento verbal.
2. Multa de 6,01 a 60,10 euros.
Cando se impoña unha sanción de suspensión temporal ou expulsión do Colexio e esta adquira firmeza, deberá comunicar ese extremo á Aduana da Coruña e ao Departamento de Aduanas e Impostos Especiais, precisando o prazo de duración da suspensión no caso de que esta fose temporal.
O colexiado sancionado con expulsión poderá pedir a súa rehabilitación, pasado un prazo de cinco anos desde que esta se fixo efectiva, e procederá a se colexiar novamente.
Artigo 69º
Contra os acordos adoptados pola Xunta de Goberno poderá interpor recurso de reposición perante esta no prazo dun mes, no caso de que o acto fose expreso, ou de tres se non o fose.
Os acordos que poñen fin á vía administrativa serán impugnables perante a xurisdición contencioso-administrativa.
Artigo 70º
As infraccións moi graves prescribirán aos tres anos, as graves aos dous anos e as leves aos seis meses; así mesmo, as sancións impostas por faltas moi graves prescribiran aos tres anos, as impostas por faltas graves aos dous anos e as impostas por faltas leves ao ano.
O prazo de prescrición das infraccións comezará a contar desde o día que fosen cometidas. Interromperá a prescrición a iniciación, co coñecemento do interesado do procedemento sancionador, reiniciándose o prazo de prescrición se o expediente sancionador estivese parado máis dun mes, por causa non imputable ao presunto culpable.
O prazo de prescrición das sancións comezará a contar desde o día seguinte a aquel en que adquire firmeza a resolución pola que se impón a sanción. Interromperá a prescrición a iniciación, con coñecemento do interesado, do procedemento de execución, volvendo transcorrer o prazo se aquel está parado durante máis dun mes por causa non imputable ao infractor.
Capítulo II
Disolución do Colexio
Artigo 71º
1. A disolución do Colexio Oficial de Axentes e Comisionistas de Aduanas da Coruña e Lugo terá lugar cando así o impoña expresamente unha lei ou mediante acordo adoptado en Xunta Xeral Extraordinaria, expresamente convocada para tal efecto, á cal deberá concorrer un número mínimo do 10% dos colexiados censados. Os acordos deberán ser aprobados por unha maioría de dous terzos dos votos emitidos.
2. A certificación do acordo de disolución deberase remitir á consellería competente en materia de colexios profesionais.
3. Tras a disolución do Colexio por algunha das causas legalmente previstas, abrirase o período de liquidación. A Xunta de Goberno actuará como comisión liquidadora e levará a cabo as operacións de liquidación do activo colexial, de conformidade coas bases e cos prazos que fixe a Xunta Xeral convocada para tal efecto.
4. O patrimonio social será destinado en primeiro lugar a cubrir o pasivo existente, destinando o activo restante a asociacións ou entidades sen ánimo de lucro.
Capítulo III
Réxime de distincións e premios
Artigo 72º
Establécese un sistema de distincións e premios para os colexiados que se distingan notoriamente no campo da súa profesión na defensa dos intereses profesionais e colexiais.
A dita distinción poderá consistir no outorgamento de diplomas, medallas, placas ou outro obxecto significativo do recoñecemento aos méritos extraordinarios do colexiado.
As propostas debidamente razoadas serán sometidas pola Xunta de Goberno para a súa aprobación á Xunta Xeral e poderán ser formuladas con carácter individual pola propia Xunta de Goberno ou cando o pida un número de colexiados superior a vinte.
Se a distinción fose de carácter nacional, esta proposta sería sometida pola Xunta de Goberno ante o Consello Xeral.
Capítulo IV
Dos recursos
Artigo 73º
Contra as resolucións dos órganos de goberno do Colexio e os actos de trámite que determinen a imposibilidade de continuar o procedemento ou produzan indefensión, suxeitos ao dereito administrativo, poderá interporse recurso de reposición ante a Xunta de Goberno. Nomeado un instrutor entre os seus compoñentes, que deberá completar o expediente no prazo máximo de quince días naturais, logo dará audiencia aos interesados para que, no prazo de quince días, formulen as alegacións e presenten os documentos e xustificantes que coiden procedentes; non se terá en conta na resolución dos recursos os feitos, documentos ou alegacións do recorrente cando, podendo telos achegado no trámite de alegacións, non o fixo. Se houbese outros interesados, daráselles traslado do recurso para que no prazo de quince días aleguen o que xulguen conveniente. Excepcionalmente, poderá o instrutor abrir un breve período de proba sobre algún punto controvertido moi concreto, que se axustará á normativa procesual
administrativa.
Finalizada a instrución, o instrutor elevará o expediente xunto co recurso e un breve informe seu, que necesariamente conterá un proxecto de resolución, á Xunta de Goberno, que decidirá sobre o recurso, aceptando ou cambiando, en todo ou en parte, o proxecto de resolución do instrutor. A Xunta de Goberno comunicará a súa resolución ao recorrente, con aviso dos recursos que contra ela pode interpor e o prazo para facelo.
Os acordos que poñan fin á vía administrativa serán impugnables perante a xurisdición contencioso-administrativa.